<classify> TAASISI ya Mifupa Muhimbili MOI kwa kushirikiana na Hospitali ya Zydus ya India, imefanya upasuaji wa kwanza wa upandikizaji nyonga bandia na upasuaji wa mgongo kwa njia ya kisasa.Upasuaji wa aina hiyo utaendelea kufanyika katika kambi maalumu, iliyoanza jana katika taasisi hiyo hadi Februari 16, mwaka huu. Mkurugenzi Mtendaji wa MOI, Dk Respicious Boniface alisema kambi hiyo madaktari bingwa wa MOI na Zdyus, watashirikiana kufanya upasuaji mgumu wa kupandikiza nyonga bandia na upasuaji wa mgongo kwa njia ya kisasa, lengo likiwa ni kuwajengea uwezo madaktari bingwa wa MOI.Dk Boniface alisema katika upasuaji huo, wagonjwa 6 watafanyiwa upasuaji, ambapo alisema huo ni mwendelezo wa ushirikiano kati ya MOI na Hospitali ya Zydus ya India. Awali tulishirikiana katika kliniki maalumu na safari hii wamekuja kwenye kambi hii ya upasuaji, naamini madaktari bingwa wetu watapata mbinu mpya na za kisasa ili waendelee kutoa huduma hizo hata baada ya wageni hawa kuondoka, alisema Dk Boniface. Aidha, alisema mwaka jana MOI ilisaini mkataba wa ushirikiano na hospitali hiyo, mkataba uliolenga kubadilishana uzoefu, mafunzo ya muda mfupi na mrefu, kubadilishana teknolojia, uboreshaji wa miundombinu pamoja na utafiti. Mkuu wa Kitengo cha Uhusiano wa Kimataifa wa Hospitali ya Zydus, Himsnshu Sharma alisema ushirikiano kati ya MOI na Zydus, umekuwa wenye mafanikio makubwa tangu mwaka jana, ambapo wagonjwa wamekuwa wakinufaika kwa kupata huduma kwa kutumia mbinu za kisasa bila ya kusafiri kwenda nje ya nchi. Alisema wanafurahi kwamba wamepata fursa ya kufundisha mbinu mpya na za kisasa za upasuaji kwa madaktari wa MOI kuokoa maisha ya watu, ambao hawana uwezo wa kwenda nje ya nchi kwa matibabu. Teknolojia na mbinu za upasuaji zinabadilika kila siku na kwa kuwa tunashirikiana, wataalamu wetu wameleta mbinu mpya ambazo tunazitumia kule India, lengo ni kuhakikisha wagonjwa wanapata huduma kwa mbinu na teknolojia bora hapahapa Tanzania, alisema Sharma. Daktari Bingwa wa Mifupa wa MOI aliyebobea kwenye upandikizaji wa nyonga bandia, Dk Violeth Lupondo alisema mbinu wanazopata, zitawasaidia kuendelea kutoa huduma hizo hata baada ya madaktari kutoka Zydus kuondoka. Tunajifunza mambo mengi kutoka kwao na wao pia wanajifunza kutoka kwetu, ni matarajio yetu wagonjwa wengi zaidi watanufaika, alisema Dk Lupondo.  <topic>: KITAIFA 